Vrou sterf toe motor deur hek ploegFoto: ER24 ŉ Jong vrou is Saterdagoggend in Claremont naby Pinetown, KwaZulu-Natal, dood nadat ŉ motor haar getref en daarna deur die hek van ŉ huis geploeg het. Chitra Bodasing-Harduth, woordvoerder van ER24, het gesê die voorval het op Claremontweg gebeur. Nadat die motor die vrou, vermoedelik in haar 20’s, getref het, het sy in die erf voor die huis te lande gekom. “Paramedici het die vrou ondersoek en bevind dat sy veelvuldige en ernstige beserings opgedoen het. Sy het geen reaksie getoon nie. Hulle het die vrou probeer bybring, maar sy is ongelukkig op die toneel oorlede.” Foto: ER24 Bodasing-Harduth het gesê dit is nog nie bekend wat veroorsaak het dat die bestuurder van die motor beheer oor die voertuig verloor het nie. “Volgens omstanders op die toneel het die bestuurder glo met ŉ vriend hospitaal toe gejaag nadat hy met ŉ mes gesteek is en toe beheer oor die motor verloor,” het sy gesê. Iemand het glo die vriend vanaf die ongelukstoneel na ŉ hospitaal geneem. Die polisie was op die toneel en sal die voorval ondersoek.